Hver er hæsti aldur sem Íslendingur hefur náð ? Á Íslandi , eins og í langflestum löndum heims , er langlífi meira hjá konum en körlum og endurspeglast það vel í kynjaskiptingu þeirra Íslendinga sem elstir hafa orðið . Í árslok 2016 höfðu alls 36 Íslendingar náð 105 ára aldri , þar af voru aðeins fimm karlar . Nýfædd íslensk börn geta vænst þess að ná að meðaltali yfir 80 ára aldri . Eftir því sem næst verður komið er hæsti aldur sem Íslendingur hefur náð 109 ár og 310 dagar . Þessum háa aldri náði kona að nafni Guðrún Björnsdóttir en hún fæddist 20. október 1888 í Vopnafirði og lést 26. ágúst 1998 . Reyndar bjó hún nánast alla sína ævi í Kanada þangað sem hún flutti með foreldrum sínum þriggja ára gömul . Sá Íslendingur búsettur á Íslandi sem náð hefur hæstum aldri er hins vegar Sólveig Pálsdóttir sem fæddist þann 20. ágúst 1897 og lést 28. október 2006 og náði því að verða 109 ára og 69 daga . Guðfinna Einarsdóttir náði nánast jafn háum aldri , varð 109 ára og 58 daga , fædd 2. febrúar 1897 og dáin 1. apríl 2006 . Guðríður Guðbrandsdóttir varð 109 ára og 33 daga , fædd 23. maí 1906 , dáin 25. júní 2015 . Aðrir Íslendingar hafa ekki náð 109 ára aldri , tvær konur voru 108 ára þegar þær létust og sex konur og einn karl hafa náð því að verða 107 ára , þar af var ein vestur-íslensk . Georg Breiðfjörð Ólafsson í Stykkishólmi hefur náð hæstum aldri íslenskra karla en hann lifði í 107 ára og 333 daga ( fæddur 26. mars 1909 , dáinn 22. febrúar 2017 ) . Næstelstur íslenskra karla hefur orðið Helgi Símonarson bóndi og kennari á Þverá í Svarfaðardal , 105 ára og 345 daga ( fæddur 13. september 1895 , dáinn 24. ágúst 2001 ) , og í þriðja sæti er Sigurður Þorvaldsson á Sleitustöðum í Skagafirði , 105 ára og 333 daga ( fæddur 23. janúar 1884 , dáinn 21. desember 1989 ) . Þess má geta að Íslendingar eru meðal þeirra þjóða þar sem meðalævilengd er hvað mest . Lengi vel voru lífslíkur íslenskra kvenna einna hæstar í heiminum en þær hafa dregist aðeins aftur úr stallsystrum sínum í Evrópu á þessari öld . Ástæðan fyrir því er hraðari aukning ævilengdar í nokkrum Evrópulöndum . Árið 2015 var meðalævilengd íslenskra kvenna 83,6 ár og skipuðu þær sjötta sætið meðal Evrópuþjóða á eftir konum í Frakklandi , Spáni , Sviss , Ítalíu og Liechtenstein . Lífslíkur íslenskra karla hafa batnað mjög á undanförnum árum . Frá árinu 2000 hafa þeir bætt við sig rúmlega þremur árum í meðalævilengd . Árið 2015 var meðalævilengd íslenskra karla 81 ár og skipuðu þeir annað sætið meðal Evrópuþjóða það ár á eftir Svisslendingum . Valdimar Sigurðsson er prófessor við viðskiptadeild Háskólans í Reykjavík og forstöðumaður Rannsóknarseturs HR í markaðsfræði og neytendasálfræði . Rannsóknir Valdimars hafa einkum beinst að neytendahegðun og markaðssetningu á stafrænum miðlum og í verslunarumhverfi tengt matvælum og hollustu .